<classify> MIEZI michache baada ya Kenya, Uganda, Burundi na Tanzania kudhibiti biashara haramu ya usafi rishaji wa mabinti kwenda nchi za Kiarabu kutumikishwa kazi za ndani, Rwanda imeongeza udhibiti wa biashara hiyo.Kwa mwaka huu, Rwanda imefanikiwa kuokoa wasichana 50 waliokuwa wakitumikishwa katika nchi mbalimbali hasa za Kiarabu. Akizungumza hivi karibuni, Katibu Mtendaji wa Taasisi ya Upelelezi Rwanda RIB, Kanali Jeannot Ruhunga alisema kati ya makosa waliyobaini ni wanaotoroshwa kuaminishwa wanaenda kupata ajira za staha na malipo mazuri, lakini huishia kutumikishwa kingono. Alikuwa akizungumza na wakazi wa Rwamagana wakati wa maadhimisho ya Wiki ya Haki. Wasichana wanapelekwa Kuwait na Saudi Arabia.Wasichana wengine wanatoka Uganda na kuletwa kabla ya kuanza safari, alisema na kuongeza Rwanda wamejipanga kudhibiti vitendo haramu vya biashara ya binadamu. Alisema mwaka huu wamesaidia watu 20 kurudishwa kutoka Kuwait, watano kutoka Saudi Arabia na zaidi ya 10 kutoka Uganda. Wakati Rwanda ikionesha juhudi hizo, nchi nyingine za Afrika Mashariki, ziko mstari wa mbele kudhibiti biashara haramu ya binadamu. Katika kampeni wasichana wengi waliokolewa.Kenya imetangaza kuwa kuanzia sasa wakala atakayetaka kupeleka mfanyakazi Saudi Arabia, atalazimika kulipa Sh za Kenya milioni 1.5, karibu Sh milioni 30 za Tanzania kama amana za usalama kwa kila raia wa nchi hiyo. Baada ya kusitisha vibali kwa mawakala kupeleka nje wafanyakazi za ndani, Tanzania inaendelea kuhakiki mawakala watakaosajiliwa waandaliwe mfumo mzuri kubaini idadi ya Watanzania wanaofanya kazi, kazi yao na kupitia ubalozi kujua waliopo na waliowaajiri.Naibu Waziri, Ofisi ya Waziri Mkuu Kazi, Ajira na Vijana, Anthony Mavunde pichani alisema mchakato huo unafanywa kwa umakini na unaendelea kwa haraka ukamilike kwa wakati. Alisema upelekaji wafanyakazi unafanywa na Wakala wa Ajira ulio chini ya Serikali TAESA.Wakenya 20,000 Kenya ina mawakala 100 waliopitishwa baada ya kufanyika uhakiki wao ambapo sasa ina wananchi 20,000 wanaofanya kazi Saudi Arabia na 100,000 wataajiriwa katika miaka michache ijayo, hivyo kuwa na uhakika wa usalama wao. Waziri wa Kazi, Ukur Yatani alisema hayo baada ya kusaini mkataba huo na maofisa wakuu wa serikali ya Saudi Arabia ambapo maamuzi yanatarajia kuwahakikishia raia wa Kenya wafanyao kazi Mashariki ya Kati.Alisema mawakala wamehakikiwa kuhakikisha usalama wa wanaoenda kufanya kazi Uarabuni. Mateso ugenini Wengi wa wafanyakazi hao wameripotiwa kufanya zaidi kazi za ndani na kuna ripoti za mara kwa mara za kunyanyaswa na waajiri wao na kufanyiwa ukatili wa kijinsia, kutolipwa stahiki na kupokwa hati za safari wanapowasili. Mavunde alisema baada ya malalamiko ya muda mrefu ya vitendo vya kudhalilishwa, kunyanyaswa na madhara kwa Watanzania wanaofanya kazi nchi za Kiarabu ikiwemo Saudia Arabia, walisitisha kupeleka Watanzania kufanya kazi nje ya nchi kwa kutumia wakala. Alisema kwa sasa kazi hiyo inafanywa na TAESa huku ukiangaliwa mfumo mzuri wa kuwatambua mawakala watakaotambulika.Alisema wafanyakazi wengi walipelekwa kufanya kazi kwa njia zisizo sahihi bila wenyeji. Alipongeza uamuzi wa Kenya kuwa umefanywa kulingana na mazingira yao, hivyo na Tanzania mfumo unaoandaliwa utakuwa madhubuti. Katika kukabiliana na changamoto hiyo, serikali ya Uganda mwaka jana ilisaini mkataba na Saudi Arabia kuruhusu wataalamu wa nchi hiyo kutafuta kazi katika nchi hiyo baada ya kusitisha kupeleka raia wake kufanya kazi kwa miaka miwili kutokana na vitendo vya unyanyasaji.Nchini Burundi, Shirikisho la Vyama vya Kutetea Haki za Watoto nchini humo FENADEB, limedai wasichana 4,000 walisafirishwa kwa njia haramu tangu mwaka 2015. Mwenyekiti wa Fenadeb, Jacques Nshimirimana alisema wanapelekwa kufanya kazi za ndani na wengine kujikuta wakitumikishwa kingono.  <topic>: kitaifa 